b'\n_START_ARTICLE_\nDublinas\n_START_SECTION_\nIstorija\n_START_PARAGRAPH_\nOficiali Dublino \xc4\xafk\xc5\xabrimo data yra 998 metai. Ta\xc4\x8diau pirm\xc4\x85 kart\xc4\x85 miestas pamin\xc4\x97tas dar 140 m\xc5\xabs\xc5\xb3 eros metais, kai Dublino gyvenviet\xc4\x97 buvo vadinama Eblana._NEWLINE_Vikingai buvo pirmieji miesto gyventojai. Apie tai byloja ir archeologiniai kasin\xc4\x97jimai Wood Quay, netoli miesto centro, kur rasta \xc4\xafvairiausi\xc5\xb3 \xc4\xafranki\xc5\xb3, sien\xc5\xb3 bei statini\xc5\xb3 griuv\xc4\x97si\xc5\xb3._NEWLINE_IX am\xc5\xbeiuje Dublinas buvo u\xc5\xbegrobtas dan\xc5\xb3. Mai\xc5\xa1tingi airiai kartais atsikovodavo miest\xc4\x85, ta\xc4\x8diau tai trukdavo neilgai. 1171 metais danai buvo i\xc5\xa1varyti angl\xc5\xb3, vadovaujam\xc5\xb3 Henrio II._NEWLINE_Iki pat XVII am\xc5\xbeiaus vidurio Dublinas minimas kaip ma\xc5\xbeas viduram\xc5\xbei\xc5\xb3 miestelis. Bet 1649 metais, po Anglijos pilietinio karo miest\xc4\x85 buvo u\xc5\xbegrob\xc4\x99s Oliveris Kromvelis. Tuo metu Dubline gyveno apie 9000 \xc5\xbemoni\xc5\xb3._NEWLINE_XVII am\xc5\xbeiaus pabaigoje miestas prad\xc4\x97jo pl\xc4\x97stis. Pagrindine prie\xc5\xbeastimi tam tapo protestant\xc5\xb3 pab\xc4\x97g\xc4\x97liai i\xc5\xa1 kontinentin\xc4\x97s Europos. XVIII am\xc5\xbeiuje Dublinas spar\xc4\x8diai did\xc4\x97jo tiek \xc5\xbemoni\xc5\xb3 skai\xc4\x8diumi, tiek ir finansi\xc5\xa1kai. XVIII am\xc5\xbeiaus pabaigoje Dublinas tapo antru did\xc5\xbeiausiu miestu Brit\xc5\xb3 imperijoje._NEWLINE_Po 1801\xc2\xa0m. Unijos aktu apribota politin\xc4\x97 Dublino reik\xc5\xa1m\xc4\x97. Airija sujungta su Anglija ir vienu laikotarpiu atsieta nuo prekybini\xc5\xb3 kontrakt\xc5\xb3. Dublinas nuskurdo. XIX a. miest\xc4\x85 u\xc5\xbepl\xc5\xabdo badaujantys valstie\xc4\x8diai\xc2\xa0\xe2\x80\x93 taip atsirado labai skurd\xc5\xabs rajonai.\xc2\xa0._NEWLINE_Paskelbus Airijos nepriklausomyb\xc4\x99, 1922\xc2\xa0m. Dublinas tapo \xc5\xa1alies sostine, kult\xc5\xabros, ekonomikos ir politikos centru.\n_START_SECTION_\nPavadinimo kilm\xc4\x97\n_START_PARAGRAPH_\nAbu miesto pavadinimai\xc2\xa0\xe2\x80\x93 tiek angli\xc5\xa1kasis, tiek ir airi\xc5\xa1kasis\xc2\xa0\xe2\x80\x93 yra kil\xc4\x99 i\xc5\xa1 airi\xc5\xb3 kalbos: Doubh-linn rei\xc5\xa1kia \xe2\x80\x9ejuodoji k\xc5\xabdra\xe2\x80\x9c, o Baile \xc3\x81tha Cliath\xc2\xa0\xe2\x80\x93 \xe2\x80\x9emeldais apaugusios \xc4\xaflankos miestelis\xe2\x80\x9c. Sp\xc4\x97jama, kad istori\xc5\xa1kai tai buvusios 2 skirtingos gyvenviet\xc4\x97s skirtinguose Lyf\xc4\x97s up\xc4\x97s krantuose. \xe2\x80\x9eJuod\xc4\x85j\xc4\x85 k\xc5\xabdr\xc4\x85\xe2\x80\x9c buvo \xc4\xafk\xc5\xabr\xc4\x99 vikingai (tikriausiai\xc2\xa0\xe2\x80\x93 danai), o kitas miestelis jau buvo kelt\xc5\xb3 apgyvendintas.\n_START_SECTION_\n\xc5\xbdiniasklaida ir ry\xc5\xa1iai\n_START_PARAGRAPH_\nDublinas yra Airijos \xc5\xbeiniasklaidos ir ry\xc5\xa1i\xc5\xb3 centras. Mieste veikia daugyb\xc4\x97 laikra\xc5\xa1\xc4\x8di\xc5\xb3, radijo sto\xc4\x8di\xc5\xb3, telekomunikacij\xc5\xb3 kompanij\xc5\xb3 centrini\xc5\xb3 b\xc5\xabstini\xc5\xb3. Taip pat \xc4\x8dia veikia svarbiausi Airijos pa\xc5\xa1to (An Post) ir telekomunikacij\xc5\xb3 bendrovi\xc5\xb3 Eircom, Vodafone, o2 centrin\xc4\x97s b\xc5\xabstin\xc4\x97s ir pagrindiniai infrastrukt\xc5\xabriniai objektai.\n_START_SECTION_\nSusisiekimas\n_START_PARAGRAPH_\nDublinas yra Airijos transporto sistemos centras. Dublino oro uostas yra svarbiausias oro uostas Airijoje. Hiustono Stotis (air. St\xc3\xa1isi\xc3\xban Heuston) ir Konolio Stotis (air. St\xc3\xa1isi\xc3\xban U\xc3\xad Chonghaile) yra svarbiausios Dublino gele\xc5\xbeinkelio stotys.\n_START_SECTION_\nKeli\xc5\xb3 sistema\n_START_PARAGRAPH_\nDublinas taip pat yra pagrindinis keli\xc5\xb3 mazgas Airijoje. Miest\xc4\x85 juosia M50 aplinkkelis (judriausias kelias Airijoje). \xc5\xa0is aplinkkelis buvo statomas daugiau kaip 20 met\xc5\xb3 ir apjuos\xc4\x97 beveik vis\xc4\x85 Dublin\xc4\x85 i\xc5\xa1 ryt\xc5\xb3, \xc5\xa1iaur\xc4\x97s ir piet\xc5\xb3.\n_START_SECTION_\nAutobusai\n_START_PARAGRAPH_\nDidel\xc4\x97 dalis Dublino gyventoj\xc5\xb3 keliauja autobusais. Miesto autobusus valdo bendrov\xc4\x97 Bus \xc3\x81tha Cliath (Dublin Bus), kuri valdo apie 200 autobus\xc5\xb3. Nakties metu Dubline taip pat vyksta autobusai, ta\xc4\x8diau re\xc4\x8diau ir tik tam tikromis kryptimis. Naktiniai autobusai i\xc5\xa1siskiria pried\xc4\x97liu N, pavyzd\xc5\xbeiui, autobusas 39, nakties metu tampa 39N. Bilieto kaina priklauso nuo to, kok\xc4\xaf atstum\xc4\x85 ruo\xc5\xa1iamasi vykti.\n_START_SECTION_\nTraukiniai (Dartai)\n_START_PARAGRAPH_\nDubline taip pat va\xc5\xbein\xc4\x97ja traukiniai. \xc5\xa0nekamojoje kalboje jie vadinami DART (dartais). Tikras pavadinimas Dublin Area Rapid Transit (DART) (i\xc5\xa1vertus \xc4\xaf lietuvi\xc5\xb3 kalb\xc4\x85\xc2\xa0\xe2\x80\x93 Dublino zonos greitas tranzitas), re\xc4\x8diau i\xc5\xa1girstamas airi\xc5\xa1kas pavadinimas\xc2\xa0\xe2\x80\x93 Mearl\xc3\xadne \xc3\x81tha Cliath. Kasdien DART traukiniais vyksta daugiau kaip 80 000 \xc5\xbemoni\xc5\xb3.\n_START_SECTION_\nTramvajai\n_START_PARAGRAPH_\nTramvajai Dubline atsirado palyginus nesenai (2004\xc2\xa0m.). Jie vadinami Luas (air. greitis). Kasdien Luas tramvajais vyksta apie 60 000 \xc5\xbemoni\xc5\xb3. Daugiausiai Luas linijomis sujungtas pietvakarin\xc4\x97 miesto dalis su centru.'